คาดบาทสัปดาห์กรอบ 30-70 - 31.10
ศูนย์วิจัยกสิกรฯคาดเงินบาทสัปดาห์หน้าแกว่งในกรอบ 30-70 - 31.10 จับตาแผนช่วยกรีซรอบ 2
4 ก.พ. 2555

ศูนย์วิจัยกสิกรฯคาดเงินบาทสัปดาห์หน้าแกว่งในกรอบ 30-70 - 31.10 จับตาแผนช่วยกรีซรอบ 2
ศูนย์วิจัยกสิกรไทย คาดแนวโน้มค่าเงินบาทในสัปดาห์ถัดไป (6-10 ก.พ. 55)ว่า เงินบาทอาจเคลื่อนไหวในกรอบ 30.70-31.10 บาทต่อดอลลาร์ฯ โดยคงต้องจับตาการประชุมเจ้าหน้าที่ระดับสูงของยูโรโซนซึ่งจะมีการจัดเตรียมรายละเอียดเกี่ยวกับแผนความช่วยเหลือทางการเงินรอบสองของกรีซ ซึ่งจะรวมในส่วนของการปรับโครงสร้างหนี้กับเจ้าหนี้ภาคเอกชน และเงื่อนไขการปฏิรูปด้านการคลังของรัฐบาลกรีซ 
ตลอดจนผลการประชุมธนาคารกลางยุโรปที่อาจจะมีการส่งสัญญาณลดอัตราดอกเบี้ยในการประชุมครั้งถัดๆ ไป และการรายงานตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภคเบื้องต้นเดือนก.พ. ข้อมูลงบประมาณของรัฐบาลกลางเดือนม.ค. และข้อมูลการค้าระหว่างประเทศ ข้อมูลสต็อกสินค้าภาคค้าส่งเดือนธ.ค. และจำนวนผู้ขอรับสวัสดิการว่างงานรายสัปดาห์   
ในสัปดาห์ที่ผ่านมา เงินบาทแข็งค่าทะลุระดับ 31 บาทต่อดอลลาร์ฯ ท่ามกลางสัญญาณเงินทุนไหลเข้าเอเชีย และการเข้าซื้อสุทธิหุ้นไทยของนักลงทุนต่างชาติ ทั้งนี้ การแข็งค่าของเงินบาทสอดคล้องกับสกุลเงินส่วนใหญ่ในเอเชีย และการกลับเข้าซื้อสินทรัพย์เสี่ยงของนักลงทุน นอกจากนี้ เงินบาทยังมีปัจจัยบวกเพิ่มเติมจากแรงขายเงินดอลลาร์ฯ ของกลุ่มผู้ส่งออกอีกด้วย อย่างไรก็ดี ความกังวลต่อแนวโน้มเศรษฐกิจโลก และการเจรจาปรับโครงสร้างหนี้ของกรีซที่คืบหน้าแต่ยังไม่ได้ข้อสรุป เป็นปัจจัยที่กระตุ้นให้นักลงทุนขายทำกำไรสินทรัพย์เสี่ยง และสกัดการแข็งค่าของเงินเอเชียไว้เป็นระยะๆ 
ในวันศุกร์ (3 ก.พ.55) เงินบาทอยู่ที่ระดับ 30.82 เทียบกับระดับ 31.18 บาทต่อดอลลาร์ฯ ในวันศุกร์ก่อนหน้า (27 ม.ค.55)